เขียนย่อหน้าเกี่ยวกับ 5 วิธีอ่านบทวิเคราะห์ให้ได้ประโยชน์สูงสุด
สำหรับวิธีอ่านบทวิเคราะห์ให้ได้ประโยชน์สูงสุด มีทั้งหมด 5 วิธีด้วยกัน วิธีแรก คือ การอ่านบทวิเคราะห์ ควรดูเกี่ยวกับราคาเป็นอันดับสุดท้าย อย่าเริ่มเกี่ยวกับราคาเป็นอย่างแรก วิธีที่ 2 คือ เริ่มอ่านบทวิเคราะห์จากภาพรวมอุตสาหกรรม เพื่อให้เห็นภาพรวมการเติบโตของอุตสาหกรรม วิธีที่ 3 คือ ต้องอ่านข้อมูลและงบการเงินของบริษัท เพื่อจะได้รู้ว่าบริษัทมีผลการดำเนินงานอย่างไรและเพราะอะไร วิธีที่ 4 คือ ต้องดูสมมติฐานในการคำนวณราคา เพื่อเข้าใจเกี่ยวกับวิธีการคำนวณราคาและเหตุผลที่ให้ราคาที่สูงหรือต่ำ และวิธีสุดท้าย คือ ต้องอ่านความเห็นหรือคาดการณ์แนวโน้ม เพื่อให้เห็นที่มาจากทั้งผู้บริหารและนักวิเคราะห์ที่มีการคาดการณ์อนาคตว่าบริษัทจะเติบโตอย่างไร

บทเรียนจากย่อหน้านี้

5 วิธีอ่านบทวิเคราะห์ให้ได้ประโยชน์สูงสุด


1. อย่าเริ่มที่ “ราคา” หรือ คำแนะนำ “ซื้อ หรือ ขาย”
สิ่งแรกที่หลายคนชอบทำเวลาเปิดบทวิเคราะห์คือ ดูก่อนเลยว่า หุ้นตัวนี้ราคาเท่าไหร่ แนะนำให้ซื้อหรือขาย เพราะบทวิเคราะห์ที่เปิดดูมักเป็นหุ้นที่สนใจหรือหุ้นที่ติดดอยอยู่ เลยอยากรู้ว่าควรถือต่อมั้ยหรือว่าขายทิ้งดี ถ้านักวิเคราะห์บอกให้ซื้อ จะได้สบายใจ แต่ควรดูราคาหรือคำแนะนำเป็นอย่างสุดท้าย หรือจริง ๆ แล้วไม่จำเป็นต้องดูเลยก็ได้


2. เริ่มที่ภาพรวมอุตสาหกรรม
หลายครั้งที่ไม่สามารถหาข้อมูลอุตสาหกรรมเองได้ เพราะเป็นข้อมูลเฉพาะ หรือต้องจ้างบริษัทวิจัยทำ ซึ่งราคาสูง แต่นักวิเคราะห์หรือบริษัทมีข้อมูลนั้น เริ่มอ่านที่ตรงนี้ก่อนเพื่อให้เห็นภาพรวมว่าตลาดใหญ่แค่ไหนเติบโตหรือหดตัว ธุรกิจนี้มีแนวโน้มจะถูก Disrupt ได้หรือไม่ มีผู้เล่นกี่ราย มีรายใหญ่ที่ครองส่วนแบ่งการตลาดแบบเบ็ดเสร็จหรือไม่ บริษัทที่สนใจเป็นเบอร์ที่เท่าไหร่ของตลาด เติบโตเร็วหรือช้ากว่าตลาด เพื่อให้เห็นภาพใหญ่ที่ชัดเจน
สิ่งที่ต้องระวังคือ บางครั้งนักวิเคราะห์บางคนหยิบข้อมูลมาไม่ครบถ้วนหรือเลือกเอาแต่เฉพาะด้านดีมาโชว์ เช่น ภาพการเติบโตของอุตสาหกรรมเป็นรายปี ตัวเลขนักท่องเที่ยวรายปี แต่ไม่โชว์รายเดือนว่าตัวเลขที่เห็นเติบโตกำลังมีแนวโน้มลดลง ก็อาจทำให้เข้าใจภาพผิดได้ เพราะฉะนั้น ควรต้องอ่านข้อมูลจาก ๆ หลาย ๆ ที่เพื่อนำมา cross check กัน


3. อ่านข้อมูลบริษัทและตัวเลขงบการเงิน
เพื่อที่จะได้เข้าใจว่าบริษัทมีผลการดำเนินงานที่ดีขึ้นหรือแย่ลงอย่างไร เพราะอะไร หลายครั้งที่ข้อมูลในคำอธิบายงบไม่ได้บอกเอาไว้ แต่ผู้บริหารอาจมาบอกในงาน Analyst Meeting หรือนักวิเคราะห์ได้มีโอกาสพูดคุยกับผู้บริหาร ก็จะได้ข้อมูลที่เป็นเหตุผลที่แท้จริงมากขึ้น และบางบทวิเคราะห์ที่ดี ๆ ก็จะแยกข้อมูลแบบละเอียด รายการพิเศษ สัดส่วนรายได้ตามกลุ่มสินค้า ตัวเลขเปรียบเทียบรายไตรมาส ก็จะทำให้เห็นภาพธุรกิจที่ชัดเจนขึ้น


4. ดูสมมติฐานในการคำนวณราคา
ด้วยหน้าที่ทำให้นักวิเคราะห์ต้องประเมินราคาหุ้นที่เหมาะสมว่าควรเป็นเท่าไร อยากให้ดูว่าเขาใช้วิธีไหนในการคำนวณและมีสมมติฐานอย่างไรมากกว่าไปดูว่า ราคาเท่าไร เพราะจะทำให้เข้าใจว่า ทำไมเขาถึงให้ราคาที่สูงหรือต่ำ บางครั้งนักวิเคราะห์ให้ค่า P/E ที่สูงเกินจริง หรือให้ Terminal Growth ที่โตกว่าในอดีต ก็จะทำให้ราคาหุ้นมีค่าสูง และการที่เข้าใจในหลักการ ถ้ามีเหตุการณ์อะไรเปลี่ยนแปลงไป จะได้คำนวณราคาใหม่ได้เอง หรือประเมินสถานการณ์ได้ถูกว่าควรทำอย่างไร โดยไม่ต้องรอบทวิเคราะห์ฉบับใหม่ออกมา


5. อ่านความเห็นหรือคาดการณ์แนวโน้ม
ตรงนี้แบ่งได้เป็น 2 ส่วน คือ ความเห็นที่มาจากตัวผู้บริหารเองหรือตัวนักวิเคราะห์เอง ที่จะมีการคาดการณ์อนาคตว่าบริษัทจะเติบโตอย่างไร แน่นอนว่าผู้บริหารเองก็คงไม่บอกว่าตัวบริษัทกำลังจะเจ๊งหรือถดถอยแบบรุนแรง นักวิเคราะห์ก็เช่นกัน คงไม่มีใครจะโจมตีหุ้นตัวไหน ๆ แบบรุนแรง เพราะไม่ได้เกิดประโยชน์ที่ดีต่ออาชีพการงาน ดังนั้นเป็นหน้าที่นักลงทุนต้องพิจารณาเองจากข้อมูลภาพรวม ตัวเลขต่าง ๆ และสมมติฐาน ที่อ่านมาทั้งหมด ความคิดเห็นหรือบทสรุปนี้ถูกต้องเหมาะสมหรือไม่
ความรู้ทางการเงิน,ตลาดการเงิน & ผลิตภัณฑ์และบริการทางการเงิน,การวิเคราะห์ทางการเงิน & เศรษฐศาสตร์การเงิน